b'\n_START_ARTICLE_\nMalin matkailu\n_START_PARAGRAPH_\nMalin matkailu on l\xc3\xa4hinn\xc3\xa4 liike- ja kulttuurimatkailua. Sen t\xc3\xa4rkein houkutin on maan alkuper\xc3\xa4inen kulttuuri yhdistettyn\xc3\xa4 luonnonolosuhteisiin. Mali on matkailumaana kehittym\xc3\xa4t\xc3\xb6n ja sen turvallisuustilanne on vuoden 2012 sis\xc3\xa4llissodan j\xc3\xa4ljilt\xc3\xa4 heikko. L\xc3\xa4nsimaat kehottavat v\xc3\xa4ltt\xc3\xa4m\xc3\xa4\xc3\xa4n matkustamista Maliin.\n_START_SECTION_\nMatkailijavirrat\n_START_PARAGRAPH_\nUlkomaiset matkailijat saapuvat Maliin Bamakon Senoun kansainv\xc3\xa4lisen lentoaseman kautta tai maanteitse. Malin muut viisi kansainv\xc3\xa4list\xc3\xa4 lentokentt\xc3\xa4\xc3\xa4 eiv\xc3\xa4t maan turvallisuustilanteen takia ole juurikaan k\xc3\xa4yt\xc3\xb6ss\xc3\xa4._NEWLINE_Vuonna 2016 Maliin saapui 173\xc2\xa0246 ulkomaista matkailijaa. Suurimmat k\xc3\xa4vij\xc3\xa4maat olivat Ranska (28\xc2\xa0%) ja L\xc3\xa4nsi-Afrikan maat. Suomesta saapui 140 matkailijaa. Matkan syyn\xc3\xa4 ovat useimmiten sukulaisten ja yst\xc3\xa4vien tapaaminen (37\xc2\xa0% vuonna 2014), liikeasiat tai kokous (32\xc2\xa0%) ja lomanvietto (13\xc2\xa0%)._NEWLINE_Maan sis\xc3\xa4inen matkailu on etup\xc3\xa4\xc3\xa4ss\xc3\xa4 liikematkailua tai sukulaisten ja yst\xc3\xa4vien tapaamista. Lomamatkailu on taloudellisista ja kulttuurisista syist\xc3\xa4 hyvin v\xc3\xa4h\xc3\xa4ist\xc3\xa4. Kotimaanmatkailun havaittiin 2000-luvun alussa kasvavan nopeasti, mutta sen laajuutta ja taloudellista merkityst\xc3\xa4 on vaikeaa arvioida._NEWLINE_Ulkomailta tulevista matkailijoista nelj\xc3\xa4sosa y\xc3\xb6pyy hotelleissa. Vuonna 2014 hotellivieraita oli 75\xc2\xa0986 ja y\xc3\xb6pymisi\xc3\xa4 109\xc2\xa0500, joista ulkomaalaisten osuus oli 69 ja 65 prosenttia. Hotellivieraista suurimmat ulkomaalaisryhm\xc3\xa4t muodostivat ranskalaiset (15\xc2\xa0%), l\xc3\xa4nsiafrikkalaiset (14\xc2\xa0%), yhdysvaltalaiset (10\xc2\xa0%) ja saksalaiset (5\xc2\xa0%)._NEWLINE_Suurin osa ulkomaalaisista matkailijoista on yksityisen tai julkisen sektorin palveluksessa. Opiskelijoiden osuus on yli kymmenen prosenttia. Markkinoinnin kohteena olevia matkailijatyyppej\xc3\xa4 ovat nuori reppumatkailija, v\xc3\xa4h\xc3\xa4n vanhempi ja varakkaampi \xe2\x80\x9dnuori seikkailija\xe2\x80\x9d, keski-ik\xc3\xa4inen massaturisti, keski-ik\xc3\xa4inen \xe2\x80\x9dvarakas seikkailija\xe2\x80\x9d, kongressivieras sek\xc3\xa4 tietyist\xc3\xa4 n\xc3\xa4ht\xc3\xa4vyyksist\xc3\xa4 kiinnostunut mukavuudenhaluinen ja varakas keski-ik\xc3\xa4inen. He viett\xc3\xa4v\xc3\xa4t maassa kolmesta p\xc3\xa4iv\xc3\xa4st\xc3\xa4 kolmeen viikkoa. Mali ei matkailumaana ole erityisen halpa. Lentolippu Pariisista vie puolet reppumatkailijan ja nelj\xc3\xa4nneksen varakkaan seikkailijan matkabudjetista eik\xc3\xa4 j\xc3\xa4lkimm\xc3\xa4inen l\xc3\xb6yd\xc3\xa4 odotuksiaan vastaavia palveluja.\n_START_SECTION_\nMatkailukohteet\n_START_PARAGRAPH_\nMatkailutuotteena Malin myyntivaltti on maan autenttinen kulttuuri: sen kansojen rikkaat ja el\xc3\xa4v\xc3\xa4t perinteet, elintavat, arkkitehtuuri sek\xc3\xa4 muut aineelliset ja henkiset tuotteet, jotka liittyv\xc3\xa4t Saharan, Sahelin ja Sudanin vy\xc3\xb6hykkeiden maisemiin ja ilmasto-olosuhteisiin. El\xc3\xa4imist\xc3\xb6lt\xc3\xa4\xc3\xa4n k\xc3\xb6yhtynyt luonto ei sellaisenaan kykene kilpailemaan muiden Afrikan maiden kanssa. Malin kansoista matkailijoiden keskuudessa tunnetuin ovat dogonit, joiden asuinymp\xc3\xa4rist\xc3\xb6, el\xc3\xa4m\xc3\xa4ntapa ja animistiset perinteet ovat jo kauan kiinnostaneet kansatieteilij\xc3\xb6it\xc3\xa4. Toinen vetonaula on eurooppalaisia vuosisatojen ajan kiehtonut Timbuktu Nigerjoen ja Saharan rajalla. Kulttuurimatkailun liepeill\xc3\xa4 ovat ekomatkailu (k\xc3\xa4ynnit luonnonpuistoissa ja lintuharrastus), joki- ja aavikkomatkailu, kulttuuri- ja musiikkifestivaalit, uskonnolliset kohteet, mets\xc3\xa4stys ja kalastus sek\xc3\xa4 retkeily ja kiipeily._NEWLINE_Malin matkailureitit alkavat Bamakosta. Niist\xc3\xa4 t\xc3\xa4rkein johtaa maan keskiosan Moptiin, Djenn\xc3\xa9en ja Dogonimaahan sek\xc3\xa4 edelleen Timbuktuun ja Gaoon. Muita kohteita ovat S\xc3\xa9gou, Sikasso, Kayes ja Bamakon l\xc3\xa4hiymp\xc3\xa4rist\xc3\xb6._NEWLINE_Maan t\xc3\xa4rkeimm\xc3\xa4t n\xc3\xa4ht\xc3\xa4vyydet ovat sen maailmanperint\xc3\xb6kohteet Djenn\xc3\xa9, Timbuktu ja Askian hauta Gaossa, Bandiagaran kallio ja Dogonimaa. Muita n\xc3\xa4ht\xc3\xa4vyyksi\xc3\xa4 ovat Gourman norsut ja Homborivuoret, Nigerin sis\xc3\xa4maasuisto, Bafing Makanan ja Boucle du Baoul\xc3\xa9n luonnonsuojelualueet sek\xc3\xa4 Essoukin kalliopiirrokset._NEWLINE_N\xc3\xa4ht\xc3\xa4vyyksien yll\xc3\xa4pito, saavutettavuus ja niist\xc3\xa4 tiedottaminen on puutteellista. Matkailijan silm\xc3\xa4\xc3\xa4n osuvat kaikkialla lojuvat j\xc3\xa4tekasat ja luontoon heitetyt muovipussit. Muita ongelmia ovat vesihuolto ja sanitaatio, maan sis\xc3\xa4inen liikenne ja pankkipalvelut. Positiivisiin puoliin kuuluu maan v\xc3\xa4est\xc3\xb6, joka on luonnostaan yst\xc3\xa4v\xc3\xa4llist\xc3\xa4, avuliasta ja avointa matkailijaa kohtaan. Mali on matkailumaana viel\xc3\xa4 kehittym\xc3\xa4t\xc3\xb6n, ja matkailijan on helppo luoda aito suhde paikallisiin ihmisiin.\n_START_SECTION_\nPalvelut\n_START_PARAGRAPH_\nMajoituspalveluista puolet sijaitsee Bamakossa ja l\xc3\xa4hes 15 prosenttia maan keskiosassa Moptin alueella. Niist\xc3\xa4 valtaosa on tasoltaan hyvin vaatimattomia, mutta Bamakosta l\xc3\xb6ytyy my\xc3\xb6s nelj\xc3\xa4n ja viiden t\xc3\xa4hden hotelleja. Dogonikyliss\xc3\xa4 y\xc3\xb6vyt\xc3\xa4\xc3\xa4n alkeellisilla leirint\xc3\xa4alueilla, mik\xc3\xa4 rajoittaa k\xc3\xa4vij\xc3\xa4kuntaa. Vuonna 2014 Malissa oli 675 hotellia, 10\xc2\xa0214 hotellihuonetta ja 13\xc2\xa0469 vuodepaikkaa. Lukuihin eiv\xc3\xa4t sis\xc3\xa4lly maan pohjoisosan Gaon, Kidalin ja Timbuktun alueiden hotellit, jotka olivat yh\xc3\xa4 suljettuina. _NEWLINE_Bamakon hotellit, kansainv\xc3\xa4linen konferenssikeskus CICB, Amadou Hampat\xc3\xa9 Ban kulttuuripalatsi ja Djoliba-keskus tarjoavat tiloja kokousten ja konferenssien j\xc3\xa4rjest\xc3\xa4miseen. Korkeatasoisia ravintolapalveluja on v\xc3\xa4h\xc3\xa4n. Ruokaa on helposti saatavilla ja se on yleens\xc3\xa4 turvallista sy\xc3\xb6d\xc3\xa4, mutta malilaisesta keitti\xc3\xb6st\xc3\xa4 tuskin tulee maan matkailuvalttia._NEWLINE_Kulttuurimatkailun luonteen takia oppaalla on t\xc3\xa4rke\xc3\xa4 rooli v\xc3\xa4litt\xc3\xa4j\xc3\xa4n\xc3\xa4. Oppaita varten on kehitetty koulutus- ja lupaj\xc3\xa4rjestelm\xc3\xa4, jonka tarkoituksena on parantaa palvelun laatua ja est\xc3\xa4\xc3\xa4 ep\xc3\xa4rehellisten yritt\xc3\xa4jien toiminta. Vuonna 2014 Malissa oli 319 matkatoimistoa ja 522 virallista matkaopasta. Toimistoista l\xc3\xa4hes 90 prosenttia toimii Bamakossa ja oppaista l\xc3\xa4hes puolet Moptin alueella._NEWLINE_Matkailun kehitt\xc3\xa4miseen liittyy k\xc3\xa4sity\xc3\xb6ammattien tukeminen. Malilaisten k\xc3\xa4sity\xc3\xb6l\xc3\xa4isten valmistamia matkamuistoja ovat puuveistokset, nahkaty\xc3\xb6t, korit, keramiikka, bogolanin kaltaiset tekstiilit, kulta- ja hopeakorut sek\xc3\xa4 perinteiset soittimet.\n_START_SECTION_\nTurvallisuus\n_START_PARAGRAPH_\nEnnen vuoden 2012 sis\xc3\xa4llissotaa Malia pidettiin melko turvallisena matkailumaana maan pohjoisosia lukuun ottamatta. Sodan aikana matkailijam\xc3\xa4\xc3\xa4r\xc3\xa4t laskivat, mutta palasivat ennalleen vuonna 2014. Maan pohjois- ja keskiosissa on kuitenkin yh\xc3\xa4 levotonta ja my\xc3\xb6s etel\xc3\xa4ss\xc3\xa4 on tehty terrori-iskuja matkailukohteisiin. Ranskan ja Britannian ulkoministeri\xc3\xb6t kehottavat v\xc3\xa4ltt\xc3\xa4m\xc3\xa4\xc3\xa4n matkailua Malin koko alueella ja pid\xc3\xa4tt\xc3\xa4ytym\xc3\xa4\xc3\xa4n erityisesti matkustamisesta maan pohjois- ja keskiosiin.\n_START_SECTION_\nTaloudellinen merkitys\n_START_PARAGRAPH_\nMaailman matkailuneuvosto WTTC:n mukaan Malin matkustus- ja matkailuelinkeino tuotti vuonna 2017 508 miljoonaa euroa, mik\xc3\xa4 on 3,8 prosenttia maan bruttokansantuotteesta. V\xc3\xa4lilliset tulot mukaan luettuna alan kokonaisarvo on 1,16 miljardia euroa (8,7\xc2\xa0% BKT:sta). Matkustaminen ja matkailu ty\xc3\xb6llistiv\xc3\xa4t v\xc3\xa4litt\xc3\xb6m\xc3\xa4sti 75\xc2\xa0000 henkil\xc3\xb6\xc3\xa4, mik\xc3\xa4 on 2,1 prosenttia ty\xc3\xb6voimasta. Alan kokonaisty\xc3\xb6llist\xc3\xa4v\xc3\xa4 vaikutus oli 5,8 prosenttia. Luvuista 18,8 prosenttia on ulkomaista matkailua ja 24,1 prosenttia lomamatkailua._NEWLINE_Malin matkailu on toipunut vuoden 2012 sis\xc3\xa4llissodan aiheuttamasta romahduksesta, ja sen odotetaan kasvavan voimakkaasti. Toisaalta my\xc3\xb6s l\xc3\xa4ht\xc3\xb6taso on alhainen. Maailman 185 maasta Mali on matkailutulojen suhteen 133. sijalla ja suhteessa bruttokansantuotteeseen 109. sijalla. Esimerkiksi Nigeriaan ja Senegaliin verrattuna ulkomaisten matkailijoiden m\xc3\xa4\xc3\xa4r\xc3\xa4 on v\xc3\xa4h\xc3\xa4inen._NEWLINE_Matkailun edist\xc3\xa4misest\xc3\xa4 vastaa k\xc3\xa4sity\xc3\xb6- ja matkailuministeri\xc3\xb6n alainen virasto Office malien du tourisme et de l\xe2\x80\x99h\xc3\xb4tellerie eli OMATHO. Sen tunnuslause on Mali, aitoa Afrikkaa.'